ขาใหญ่ลุ้นตลาดเด้ง
ขาใหญ่ลุ้นหลังสงกรานต์ตลาดหุ้นฟื้น แต่ระยะสั้นยังเปราะบาง หากยืน 1,200 จุดไม่ได้จากปัจจัยการเมือง
17 เม.ย. 2555

ขาใหญ่ลุ้นหลังสงกรานต์ตลาดหุ้นฟื้น แต่ระยะสั้นยังเปราะบาง หากยืน 1,200 จุดไม่ได้จากปัจจัยการเมือง
นายทวีฉัตร จุฬางกูร นักลงทุนและนักธุรกิจผลิตชิ้นส่วนรถยนต์และอสังหาริมทรัพย์ เปิดเผยว่า ตลาดหุ้นไทยมีความเปราะบางจากปัญหาวิกฤตหนี้ในยุโรป และตลาดหุ้นนิกเกอิของญี่ปุ่นซึ่งหลุดต่ำกว่า 1,000 จุด รวมถึงแรงขายหุ้นทำกำไรของนักลงทุนต่างชาติ ก่อนค่าเงินบาทจะอ่อนลงไปถึง 32 บาท/เหรียญสหรัฐ ซึ่งทั้งหมดเป็นปัจจัยที่จะทำให้ตลาดหุ้นยืน 1,200 จุดไม่ได้ในระยะสั้น
ขณะที่ระยะกลางถึงยาว เชื่อว่าตลาดหุ้นยังไปได้เรื่อยๆ จากสภาพคล่องที่ไหลเข้ามา และการลดภาษีนิติบุคคลเหลือ 23% ทำให้หลายบริษัทที่ได้สิทธิประโยชน์ทางภาษี หันมาจ่ายเงินปันผลมากขึ้น
นายทวีฉัตร ให้คำแนะนำสำหรับนักลงทุนที่จะซื้อหุ้น อย่าไปหวั่นไหวกับราคา ถ้าต้องการซื้อให้รอ หรือต่อราคาลงมาได้เล็กน้อย มองหุ้นที่มีโอกาสราคาปรับตัวลง คือ กลุ่มพลังงาน โดยเฉพาะหุ้นบริษัท บ้านปู (BANPU) ราคาหลุด 600 บาท น่าสนใจ หลังจากมีการทบทวนรายได้ลดลง 8% เนื่องจากผลกระทบจากกฎหมายการถือหุ้นธุรกิจถ่านหินของบริษัทในอินโดนีเซีย 
นอกจากนี้ ยังมีหุ้น ปตท.สผ. (PTTEP) ที่น่าสนใจอีก 1 บริษัท เนื่องจากที่ผ่านมาราคาหุ้นยังขึ้นไม่มาก
“ผมรู้สึกไม่สบายใจกับการขายหุ้นของนักลงทุนต่างชาติ ก่อนค่าเงินบาทจะอ่อนไปถึง 32 บาท เพราะจะทำให้ตลาดหุ้นยืน 1,200 จุดไม่ได้ หรือทำให้ตลาดหุ้นเปราะบางในช่วงสั้นๆ นี้ แต่ระยะกลางถึงยาวยังเชื่อว่าตลาดไปได้จากสภาพคล่องและนโยบายภาษี ฉะนั้นอย่าหวั่นไหวถ้าอยากซื้อหุ้นต่อราคา หรือรอราคาลงมาได้ หุ้นพลังงานยังเป็นกลุ่มที่ผมสนใจ เช่น หุ้นบ้านปู หรือ ปตท.สผ.” นักลงทุนรายใหญ่ กล่าว 
นายวัชระ แก้วสว่าง หรือ “เสี่ยป๋อง” กล่าวว่า ตลาดหุ้นหลังหยุดยาวมีแนวโน้มเด้งขึ้น เนื่องจากตลาดมีการปรับฐาน 5% รับข่าวร้ายคาร์บอมบ์ไปแล้ว หากไม่มีเหตุการณ์ร้ายซ้ำ เชื่อว่าตลาดมีโอกาสเด้งแรงได้
นอกจากนี้ หุ้นหลายบริษัทไม่ว่าจะเป็นบริษัท อินโดรามา เวนเจอร์ส (IVL) บริษัท ไทยคม (THCOM) BANPU ปรับตัวลงหนักกว่าตลาด ฉะนั้นมีโอกาสที่ราคาจะขึ้นได้
“ตลาดหุ้นหลังสงกรานต์มีโอกาสฟื้นตัว เพราะตลาดปรับฐานก่อนหยุดยาว แต่ทั้งนี้ต้องดูตลาดหุ้นต่างประเทศควบคู่ไปด้วย การลงปรับฐานของตลาด 150 จุด ผมมองเป็นเรื่องธรรมดา จากตลาดที่มาจาก 850 จุด” เสี่ยป๋อง กล่าว